Schnauzer gergasi

thumb
Schnauzer gergasi atau schnauzer besar ialah satu baka anjing Jerman jenis schnauzer. Ia lebih besar daripada dua lagi baka schnauzer, schnauzer piawai dan schnauzer kerdil. Pada asalnya dibiakbakakan untuk membantu di ladang dengan menggiring haiwan ternakan ke pasar dan menjaga harta milik peladang, baka ini akhirnya berpindah ke kota untuk bekerja dengan menjaga kilang bir, kedai penyembelih, kandang, dan kilang. Ia tidak terkenal di luar Bavaria sehingga menjadi popular sebagai anjing ketenteraan pada Perang Dunia Pertama dan Perang Dunia Kedua.

Ia mempunyai lapis bulu kasar padat yang melindunginya daripada cuaca dan daripada haiwan perosak. Terdapat tiga keragaman warna: lada dan garam, hitam pejal dengan lapis bulu bawah hitam, dan hitam dan perak. Di tempat yang mengizinkannya, ia ditunjukkan dengan telinga dan ekor terpotong. Seperti schnauzer lain, ia mempunyai janggut dan bulu kening tersendiri. Kini, schnauzer gergasi menyertai banyak sukan anjing, termasuk schutzhund. Satu lagi sukan yang dalamnya ia cemerlang ialah suka yang berkaitan dengan kerja hidung. Oleh sebab sifat waspadanya, anjing ini juga digunakan dalam kerja polis.

Sejarah
Asal usul nama baka "schnauzer" tidak diketahui, demikian juga waktu permulaan penggunaannya. Perkataan bahasa Jerman Schnauze memaksudkan muncung, sementara kedua-dua Schnauz dan Schnauzbart memaksudkan 'misai walrus'. Perkataan Schnauzer muncul dalam Bilder und Sagen aus der Schweiz karya Jeremias Gotthelf, yang diterbitkan pada tahun 1842. 'Schnauz' ialah nama umum untuk anjing – beberapa ekor anjing dengan nama ini ditunjukkan di Elberfeld pada tahun 1880. Dalam pertunjukan anjing antarabangsa ketiga oleh Verein zur Veredelung der Hunderassen di Hanover pada tahun 1879, seekor anjing bernama 'Schnautzer' mendapat tempat pertama dalam kelas Rauche Pinscher atau pincer berbulu dawai.

Schnauzer berasal dari Jerman selatan dan mengongsi sejarah bersama dengan pincer Jerman. Anjing jenis ini, kedua-dua berbulu kasar dan berbulu licin, secara tradisional dibela sebagai anjing pedati atau sebagai anjing kandang kuda dan kadang-kadang dikenali sebagai Stallpinscher ("pincer kandang kuda"); ia merupakan anjing pemburu tikus berkemampuan. Kedua-dua jenis dikenali sebagai deutscher Pinscher ("pincer Jerman") dan berasal daripada zuriat sama; anak-anak anjing berbulu kasar dan berbulu licin boleh hadir dalam perinduk sama. Jenis berbulu kasar, yang kemudiannya menjadi schnauzer, juga dikenali sebagai Rattler ("[anjing] pemburu tikus").

Pada tahun 1880, pincer dicatatkan dalam Deutschen Hundestammbuch ("Buku Pembaka Anjing Jerman") bagi Verein zur Veredelung der Hunderassen dan piawaian baka pertama dirangka. Pelbagai warna diperihalkan untuk jenis berbulu kasar, termasuk kelabu besi, perak kelabu, kuning kelabu, kuning jagung, dan kuning karat. Pada tahun 1895,  memerihalkan lima keragaman pincer – pincer berbulu kasar dan berbulu licin, pincer katik berbulu kasar dan berbulu licin, dan pincer monyet. Juga pada tahun 1895, sebuah pertubuhan baka, Pinscherklub, ditubuhkan untuk kedua-dua jenis, kedua-dua berbulu kasar dan berbulu licin. Sebuah lagi persatuan, Schnauzerklub München, dibentuk di Munich pada tahun 1907 oleh para pembiak baka Mittelschnauzer ("schnauzer sederhana"). Pada tahun 1917, dengan edisi keenam bagi buku pembaka, nama bagi baka berbulu kasar diubah secara rasmi daripada rauhaariger Pinscher kepada Schnauzer. Pada tahun 1918, Pinscherklub dan Schnauzerklub München bergabung untuk membentuk Pinscher-Schnauzer-Verband, yang, pada tahun 1921, mengubah namanya kepada Pinscher-Schnauzer-Klub 1895 e.V. yang masih terpakai sampai sekarang.

Schnauzer gergasi pada asalnya dibiakbakakan sebagai anjing ladang serba guna untuk penjagaan harta benda dan penggiringan haiwan ke pasar. Menjelang permulaan abad ke-20, ia digunakan sebagai anjing pengawal di kilang, di kilang bir, pejagalan, dan kurungan ternakan di seluruh Bavaria. Baka ini tidak terkenal di luar Bavaria sehingga ia digunakan sebagai anjing ketenteraan dalam Perang Dunia Pertama dan Perang Dunia Kedua. Schnauzer gergasi pertama diimport ke Amerika pada tahun 1930-an, tetapi ia kekal jarang sehingga tahun 1960-an, apabila baka ini menjadi popular. Pada tahun 1962, terdapat 23 ekor schnauzer gergasi baharu yang berdaftar dengan American Kennel Club; pada tahun 1974, bilangan ini ialah 386; pada tahun 1984, bilangannya melebihi 800 dan pada tahun 1987 terdapat sekitar 1000 ekor haiwan. Ini menurun kepada 95 ekor anjing baharu yang didaftarkan pada tahun 2011 dan 94 ekor pada tahun 2012.

Pada zaman moden, schnauzer gergasi digunakan sebagai anjing polis; dilatih untuk kepatuhan, ketangkasan anjing, penggembalaan, pencarian dan penyelamatan, dan schutzhund; dan ditunjukkan dalam pertunjukan pengakuran. Ia juga digunakan untuk carting. Di Eropah, baka ini dianggap lebih sebagai anjing pekerja daripada anjing pertunjukan. Tumpuan dalam banyak kelab schnauzer Eropah tidak begitu banyak pada pertunjukan pengakuran, tetapi lebih pada keupayaan kerja baka ini. Di beberapa negara, termasuk Jerman, anjing mesti mencapai gelaran Juara Schutzhund sebelum dapat menjadi layak untuk menjadi juara pengakuran.

Ciri
Walaupun schnauzer gergasi merupakan anjing besar dan gempal, bahagian 'gergasi' dalam namanya tidak sebanding dengan baka anjing besar lain tetapi sebanding dengan schnauzer piawai dan schnauzer katik. Piawaian baka AKC mensyaratkan jantan untuk berdiri setinggi  pada paras kelasa dan betina untuk berdiri setinggi . Schnauzer gergasi bergaris luar segi empat sama dan patut menyerupai versi lebih besar bagi schnauzer piawai. Ekornya panjang dan telinganya merupakan telinga butang kecil yang terangkat tinggi-tinggi di atas kepala. Di tempat dengan keizinan undang-undang untuk amalan ini, ekornya dan telinganya mungkin dipotong.

Kepala adalah separuh panjang belakang anjing dari kelasa ke pangkal ekor. Pipinya rata, namun cukup berotot. Lapis bulunya padat, mirip dawai, dan kalis cuaca. Bulu di mukanya membentuk "janggut" dan kening tersendiri. Langkahnya panjang dan segar.

Kesihatan
Sebuah kajian United Kingdom tahun 2024 mendapati jangka hayat untuk schnauzer gergasi sebanyak 12.1 tahun untuk baka ini berbanding dengan purata 12.7 tahun untuk baka tulen dan 12 tahun untuk baka silang.

Displasia pinggul dan siku adalah umum. Baka ini juga terdedah kepada masalah mata seperti keratokonjunktivitis sika, glaukoma, katarak, displasia retina multifokal, dan atrofi retina progresif menyeluruh. Ia juga terdedah kepada penyakit kulit, seperti alopesia lambung musiman, vitiligo, dan sista folikel. Kanser kulit adalah umum pada anjing berwarna gelap, dengan keragaman paling kerap berlaku yang merupakan melanoma pada anggota tubuh dan jari, dan karsinoma sel skuamus jari. Tumor kulit bukan kanser adalah umum juga.

Sesetengah schnauzer gergasi menghidap diabetes insipidus pusat, hipotiroidisme resesif autosom, malpenyerapan terpilih bagi kobalamin, narkolepsi, katapleksi, dan pelbagai kecelaruan sawan. Sesetengah anjing peka terhadap sulfonamida dan emas. Penyakit tulang dan masalah sendi juga menjadi isu. Punca paling lazim bagi kematian pada anjing ini dalam tinjauan The Kennel Club merupakan limfoma dan kanser hati, diikuti oleh serangan jantung dan kegagalan jantung.

Catatan

Rujukan

Kategori:Baka anjing
Kategori:Baka anjing berasal dari Jerman
Kategori:Baka FCI